Profete vandag – Bybelskool
Written by Chris van Wyk on Nov 30, 2017 . Posted in Bybel.
Nov 30, 2017 at 21:35
Dankie vir 'n ewewigtige en insiggewende bydrae oor die gawe van profesie. Ek is ook maar skepties oor sommige aansprake uit charismatiese kringe oor die werkinge van die Gees, maar is ook huiwerig om kategoriese uitsprake te maak.
Jan 2, 2018 at 05:44
Dagsê Chris, dankie vir jou gehoorsaamheid aan onse Vader, Rabbi en Meester. Jou 'werk' verryk my lewe.
Onlangs het ek en 'n vriendin effe verskil juis oor profete. Sy reken mens kan leer om 'n profeet te wees? Of liewer geleer word? Is dit nie 'n gawe van God af nie. Ek voel mens kan 'leer' luister en moet 'n diep verhouding met God hê sowel as 'n daaglikse "walk with God" en dat die Heilige Gees ons leermeester is? Slegs dan sou ons ons gawe kan sien, ontwikkel en gebruik?
Dan sal ek 'n bietjie meer inligting re besnydenis waardeer. Ek verstaan nie werklik hoekom dit nodig was nie. Waarom juis besnydenis? Ek besef dit was 'n teken? Maar verstaan nie die belangrikheid van die fisiese aksie nie. Hoekom ook is daar dan die teken van mans verwag en nie noodwendig vroue nie? Ek hoop ek druk myself reg uit
Mag God jou hierdie jaar seen dat jy kan voortgaan om vir ander 'n seen te wees
Hi Adri, my voorreg.
Dit is 'n gawe van God, ja (1 Kor. 12:1-11), maar ook iets wat ontwikkel moet word (Rom. 12:6-8; 1 Pet. 4:10-11) altyd onder leiding van die Heilige Gees (1 Joh. 2:27) met die doel om op te bou, te troos en te bemoedig (1 Kor. 14:3). Vir dié ontwikkeling is onder andere mense as gawes gegee om juis daarmee te help (Ef. 4:11-16). Profesie is daarbenewens een van die gawes waarvoor gebid kan word (1 Kor. 12:31), trouens, waarvoor veral gebid moet word (1 Kor. 14:1,39). Profesie natuurlik verstaan as om die boodskap van God vir 'n situasie te bring nie as toekomsvoorspelling nie.
Ek het in my bydrae oor Genesis 17 die volgende oor die besnydenis geskryf:
"Waar Noag die reënboog in die hemel gekry het as teken van die verbond, kry Abraham die besnydenis van elke manlike nasaat as teken van die verbond.
Die reënboog is iets wat God op 'n natuurlike wyse laat verskyn as 'n teken van sy verbintenis aan die aarde. Dit is eintlik 'n herinneringsteken vir God self. Elke keer wat die reënboog op aarde sou verskyn, sou dit God herinner daaraan dat Hy die aarde en sy mense genadig moet wees.
Die besnydenis darenteen is iets wat van Abraham gevra word as verbintenis aan die verbond. Met elke manlike geboorte sou dit die geloofsgemeenskap herinner aan hulle blywende verbintenis aan God. Net so permanent as wat die besnydenis in die vlees van elke man sou wees, so permanent is die verbintenis aan God in die verbond wat Hy met hulle gesluit het.
Trouens, elke keer wat 'n man met 'n vrou gemeenskap sou hê, sou die besnydenisteken hulle herinner aan die feit dat God van hulle vra dat hulle naby Hom en onberispelik moet leef. 'n Kragtige herinnering nie net aan 'n moreel-etiese lewe binne die uitdagings van die Kanaänitiese afvallige seksuele praktyke nie, maar ook 'n herinnering daaraan dat hulle onberispelik voor God moet leef.
Dit is interessant dat die Joodse skrywer Philo, 'n tydgenoot van Jesus en Paulus, vier redes lys waarom die besnydenis as teken gekies is. Dit was volgens hom vir: 1) gesondheid, 2) reinheid, 3) 'n herinnering aan voortplanting en 4) vrugbaarheid (Special Laws). Hy lys dan twee redes wat sy eie denke verteenwoordig, maar wat hy as die mees belangrike beskou:
Eerstens om die volk op 'n simboliese manier te leer dat hulle wellus moet vermy en hulle gedagtes rondom seks moet beheer;
Tweedens om die volk te leer dat 'n mens nie geestelik volmaak kan word as jy nie alle boosheid uit jou hart weer nie.
Uiteraard het dié teken dus om baie meer gegaan as net die moreel-onberispelike seksuele lewe wat daarmee van die volk gevra is. Dit het oor die hele wandel met God gegaan. Reeds in Deuteronomium word die besnydenis as 'n teken van 'n dieper geestelike realiteit gebruik – die besnydenis van die hart – wat dui op 'n onberispelike gehoorsaamheid aan die wet en Woord van God (Deut. 10:16; 30:6), iets waarop Jeremia (Jer. 4:4; 9:25) en later Paulus ook klem gelê het, met spesifieke verwysing na Abraham (Rom. 2:28-29; 4:11-12; 1 Kor. 7:19: "Die besnydenis is niks en die onbesnedenheid is niks, maar die onderhouding van die gebooie van God"; Gal. 5:6,11; 6:15; Fil. 3:3: "Want óns is die besnydenis, ons wat God in die Gees dien en in Christus Jesus roem en nie op die vlees vertrou nie.")."